Nafarroako Parlamentuko Mahaiak, 2019ko martxoaren 15ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Bakartxo Ruiz Jaso andreak aurkeztutako gaurkotasun handiko galdera, Kattalingune LGTBI zerbitzuak bere lana behar bezala egin ahal izan dezan lokala egokitzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2019ko martxoaren 15ean

Lehendakaria: Ainhoa Aznárez Igarza

GALDERAREN TESTUA

EH Bildu Nafarroa talde parlamentarioko foru parlamentari Bakartxo Ruiz Jaso andreak honako galdera hau aurkezten du, Herritarrekiko eta Erakundeekiko Harremanetako kontseilari Ana Ollo andreak Osoko Bilkuran ahoz erantzun dezan:

2018ko urtarrilaren 18an osoko bilkura monografiko bat egin zen berdintasun-politikei eta LGTBI arloko politikei buruz. Onetsitako erabakietako batean Nafarroako Gobernua premiatzen zen LGTBI kolektiboari esleitutako lokala prestatzeko obrekin jarrai zezan, zerbitzuen kalitatea eta ezarpena hobetzeko beharrezkoa litzatekeela iritzita; izan ere, oraingo lokalak ez ditu beharrezkoak diren gutxienekoak betetzen.

Nafarroako Gobernuak zer jarduketa eta epe darabil gogoan Kattalingune LGTBI zerbitzuarentzat lokal bat egokitzeari dagokionez, bere lana behar bezala egin ahal izan dezan?

Iruñean, 2019ko martxoaren 14an

Foru parlamentaria: Bakartxo Ruiz Jaso